नेपालको राम्रो सुरुआत
नेपालले साफ यू–१५ फुटबल च्याम्पियनसिपमा सुखद सुरुआत गरेको छ । सोमबार पहिलो खेलमा माल्दिभ्सलाई ६–० ले पराजित गर्दै नेपाली टोलीले सेमिफाइनल सुरक्षित गरेको छ ।
काठमाडौं — नेपालले साफ यू–१५ फुटबल च्याम्पियनसिपमा सुखद सुरुआत गरेको छ । सोमबार पहिलो खेलमा माल्दिभ्सलाई ६–० ले पराजित गर्दै नेपाली टोलीले सेमिफाइनल सुरक्षित गरेको छ ।प्रशिक्षक सुनील श्रेष्ठले नेपालको पहिलो लक्ष्य सेमिफाइनल रहेको बताएका थिए । आफ्नो लक्ष्य पूरा भए पनि श्रेष्ठ सोमबार खेलाडीको प्रदर्शनबाट सन्तुष्ट देखिएनन् । सुरुदेखि नै हतारिएर खेलेको नेपालले खेलमा थुप्रै अवसरको फाइदा लिन सकेन । ‘हामी आक्रामक रणनीति लिएर उत्रिएका थियौं । तर खेलाडीले सोचेअनुरुप प्रदर्शन गर्न सकेनन् । आजको खेलमा धेरै गोल हानेर भारतविरुद्ध बराबरीको नतिजा पर्याप्त हुने योजना थियो,’ श्रेष्ठले भने, ‘खेलाडीहरू पहिलो खेल भएकाले केही उत्साही थिए । फिनिसिङमा थप सुधार गर्नुपर्ने देखियो । अर्को खेलमा यति धेरै अवसर सायदै आउला, त्यसैले हामीले पाएका अवसर सदुपयोग गर्नुपर्छ ।’खेलको १४ औं मिनेटमा विर्जेश चौधरीले नेपाललाई अग्रता दिलाएका थिए । दर्शन गुरुङले दायाँ विंग्सबाट गरेको क्रसमा विर्जेशले गरेको फ्लिक हेडर गोलरक्षक मोहम्मद रेफ अब्दुल्लाको टाउकोमाथि हुँदै पोस्टमा छिरेको थियो । २१ औं मिनेटमा दर्शनले रन्जन पुनको पास सदुपयोग गर्दै दोस्रो गोल गरेका थिए । माल्दिभ्सका फैहान इमरानले ३६ औं मिनेटमा ह्यान्ड गरेपछि नेपालले पेनाल्टी मौका पायो । कप्तान रोशन रानामगरले प्राप्त पेनाल्टी बायाँतर्फ प्रहार गर्दै नेपाललाई ३–० ले अगाडि बढाए । वैकल्पिक खेलाडीका रूपमा मैदान छिरेका आकाश बुढामगरले ४५ औं मिनेटमा गोल गरेर मध्यान्तरमा नेपाललाई ४–० को अग्रता दिलाए ।गोलको खुसी साट्दै नेपाली खेलाडी । नेपालले खेल ६–० ले जितेको थियो । तस्बिर : हेमन्त श्रेष्ठ/कान्तिपुर दोस्रो हाफको दोस्रो मिनेटमै रोशन दोङले रिबाउन्ड बलमा गोल गर्दै नेपालको अग्रता बढाए । विर्जेशले ७३ औं मिनेटमा व्यक्तिगत दोस्रो गोल गरेपछि नेपाल ६–० ले अगाडि बढ्यो । उनको पेनाल्टी बक्सबाहिरको प्रहार गोलरक्षकले रोक्ने कुनै मौका पाएनन् ।अन्तिम तीन मिनेट बाँकीमा नेपाली टिम १० खेलाडीमा समेटियो । डिफेन्डर रोशन दोङले पेनाल्टी क्षेत्रबाहिर माल्दिभ्सका अहमद समाहलाई लडाएपछि रेफ्रीले उनलाई दोस्रो पहेँलो कार्ड देखाए । उनले ४३ औं मिनेटमा सोही प्रकृतिको फाउलमा पहिलो कार्ड पाएका थिए ।जितबाट नेपालले सेमिफाइनल पक्का गरेको छ । दुवै खेलमा पराजित माल्दिभ्स समूह चरणबाटै बाहिरियो । माल्दिभ्सका प्रशिक्षक मोहमद शाज्लीले भारतीय खेलाडीको उमेरमाथि शंका व्यक्त गर्दै नेपालको प्रशंसा गरे । ‘ भारतको टोली शारीरिक रूपमा अब्बल छ । आजको खेल यू–१५ टोलीको जस्तो थियो र म सहर्ष हार स्वीकार्छु । तर भारतले बढी उमेरका खेलाडी ल्याएका कारण अर्को खेलमा नेपाललाई कठिन पर्न सक्छ ।’समूह ‘बी’ को दोस्रो स्थानमा रहेको नेपालले अन्तिम खेलमा समान ३ अंक बोकेर शीर्षस्थानमा रहेको भारतसँग प्रतिस्पर्धा गर्नेछ । मंगलबार समूह ‘ए’ को अन्तिम खेलमा भुटान र बंगलादेश भिड्दै छन् । दुवै टोली सेमिफाइनल पुगिसकेका छन् ।डिफेन्समा समस्याजित पाए पनि नेपालले सोचेअनुरुप खेल्न सकेन । सातौं मिनेटमा डिफेन्डर र गोलरक्षकबीच तालमेल नमिल्दा नेपाल भाग्यले बचेको थियो । सन्जिव अर्यालले टाउकोले दिएको ब्याकपास गोलरक्षक विशाल सुनारसम्म नपुग्दै माल्दिभ्सका कप्तान इब्राहिम इमरानको खुट्टामा पर्‍यो । इब्राहिम वान भर्सेस वानमा चुके ।यस्तै ५७ औं मिनेटमा डिफेन्डर दीपक भण्डाराले गोलरक्षकलाई दिन खोजेको ब्याकपास विपक्षी कप्तान इमरानकै खुट्टामा पुग्यो । उनको प्रहारले फेरि पनि गोलरक्षक बिट गर्‍यो । सन्जिव अर्याल र रोशन दोङलाई सेन्टर डिफेन्समा उतारेको नेपाली टोलीले धेरै पटक गल्ती गरेको थियो । नियमित डिफेन्डर पृथ्वी चौधरी चोटका कारण टोलीमा नपरेपछि राइट ब्याक सन्जिवले बीचमा खेल्दै आएका छन् । अर्का डिफेन्डर पदम भट्टराई पनि टोलीमा छैनन् । रातो कार्ड खाएका रोशन भारतविरुद्ध अनुपस्थित रहने छन् । 